РЕПУБЛИКА СРБИЈА

РЕПУБЛИЧКА ИЗБОРНА КОМИСИЈА

02 Број: 06-171/21

24. децембар 2021. године

Б е о г р а д

З А П И С Н И К

27. СЕДНИЦЕ РЕПУБЛИЧКЕ ИЗБОРНЕ КОМИСИЈЕ,

ОДРЖАНЕ 24. ДЕЦЕМБРА 2021. ГОДИНЕ

 Седница је почела у 13,15 часова.

 Председавао је Владимир Димитријевић, председник Републичке изборне комисије.

 Седници су присуствовали: Усаме Зукорлић, заменик председника Комисије; чланови Комисије: Драгана Одовић, Немања Поповић, Зоран Лукић, Марко Јанковић, Весна Миздрак, Никола Јелић, Јелена Миленковић, Марија Ђоковић, Ђула Ладоцки, Бранкица Јовић, Владимир Матић, Срђана Видовић, Бисерка Живковић, Милош Томашевић, Жељка Радета и Мирослав Васић; заменици одсутних чланова: Енис Зековић, Марко Кулић, Александар Чамагић (стигао током прве тачке дневног реда), Марина Марковић, Горан Дилпарић и Срђан Зораја; заменици присутних чланова: Вељко Перовић, Весна Стојковић, Марина Ђукановић, Нада Јелић, Џемил Диванефендић (стигао током прве тачке дневног реда), Гордана Радић Поповић, Срђан Сандић, Зорица Симеуновић, Марица Бурсаћ и Борис Бутулија, као и Срђан Смиљанић, секретар Комисије и Бранко Маринковић, заменик секретара Комисије.

 Седници нису присуствовали: чланови Комисије: Џемил Сијарић, Владимир Јестратијевић, Татјана Китановић, Ђорђе Павловић, Миљкан Карличић и Вељко Одаловић, као и др Миладин Ковачевић; заменици присутних чланова: Бранибор Јовичић, Маја Пејчић, Милош Срећковић, Милован Амиџић, Бела Буташ и Горан Михајловић.

 Осим чланова и заменика чланова Комисије, седници су присуствовали: Владимир Шутић, помоћник директора Републичког завода за статистику, Павле Димитријевић и Владимир Тупањац, овлашћени посматрачи Удружења ЦРТА, и Јелена Јевтић, овлашћени посматрач Удружења Грађани на стражи.

 Пре утврђивања дневног реда, Комисија је, већином гласова (21 за и један није гласао) и без примедби, усвојила:

 - записник 23. седнице, одржане 7. децембра 2021. године;

 - записник 24. седнице, одржане 7. децембра 2021. године;

 - записник 25. седнице, одржане 8. децембра 2021. године;

 - записник 26. седнице, одржане 17. децембра 2021. године

 На предлог председника, Комисија је, већином гласова (20 за и два нису гласала) и без дискусије, утврдила следећи

Д н е в н и р е д:

 1. Доношење одлуке о утврђивању распореда места за предлагање председника и чланова гласачких одбора и њихових заменика;

 2. Р а з н о.

**Прва тачка дневног реда –** Доношење одлуке о утврђивању распореда места за предлагање председника и чланова гласачких одбора и њихових заменика

 У уводним напоменама, председник Комисије је напоменуо да је Предлог одлуке сачињен у складу са Законом о референдуму и народној иницијативи и Упутствoм за предлагање и именовање чланова и заменика чланова гласачких одбора. Такође, истакао је да Комисија треба благовремено да предметну одлуку достави посланичким групама Народне скупштине како би они доставили своје предлоге за именовање чланова гласачких одбора, као и да је достави општинским/градским изборним комисијама како би они доставили обједињене предлоге Комисији.

 Владимир Шутић, помоћник директора Републичког завода за статистику, представио је Комисији Предлог распореда места за предлагање председника и чланова гласачких одбора и њихових заменика, истакавши да је на укупно 8.150 гласачких места распоређено 81.500 чланова гласачких одбора. Нагласио је да је Предлог распореда израђен тако да ниједна посланичка група у Народној скупштини нема више од половине чланова у гласачким одборима што је у складу са Законом о избору народних посланика чије се одредбе сходно примењују. Представио је, потом, процентуални удео и број места који је припао свакој посланичкој групи у укупном збиру свих места у гласачким одборима.

 У дискусији су учествовали: Жељка Радета и Срђан Смиљанић.

 Комисија је, већином гласова (17 за, пет против и један није гласао), донела Одлуку о утврђивању распореда места за предлагање председника и чланова гласачких одбора и њихових заменика, у предложеном тексту.

**Друга тачка дневног реда –** Р а з н о

 Срђан Смиљанић је обавестио чланове Комисије да је утврђен распоред запослених у Служби Народне скупштине за пружање стручне и административне помоћи члановима Комисије по управним окрузима и да се планира одржавање наредне седнице Комисије за недељу, 26. децембра 2021. године.

 Седница је завршена у 13,30 часова.

 Препис тонског снимка седнице саставни је део овог записника.

 СЕКРЕТАР ПРЕДСЕДНИК

 Срђан Смиљанић Владимир Димитријевић